Papersnake/gushiwen huggingface dataset:
醉时歌
黄庚（元代）

茫茫古堪舆，何日分九州。
封域如许人，仅能着我胸中愁。
浇愁须是如渑酒，曲波酿尽银河流。
贮以倒海千顷黄金罍，酌以倾江万斛玻璃舟。
天为青罗幕，月为白玉钩。
月边天孙织云锦，制成五色蒙茸裘。
披裘把酒踏月窟，长揖北斗相劝酬。
一饮一千古，一醉三千秋。
高卧五城十二楼，刚风冽冽吹酒醒，
起来披发骑赤虬。大呼洪崖折浮丘，
飞上昆仑山顶头。下视尘寰一培塿，
挥斥八极逍遥游。
秋日过吴氏经阁
雪浪法师（明代）

谁向空门学布金，新开龙藏树祇林。
衣裁薜荔头陀制，人类莲花不染心。
幡影到溪成梵字，经声出阁总潮音。
氤氲细细灵香散，识得诸天莫外寻。
过天福寺
方正澍（清代）

落日沈江破水痕，石梯百级凿崖根。空山云与人争路，破寺风崖虎打门。

画壁丹青尘漠漠，庭墀松桧雨昏昏。支公鹰马真神骏，此意何人可细论。
仲夏小旱方致祷忽大雨连日江水为涨喜而有作
陆游（宋代）

旱苗垂槁叹何堪，大雨谁知变立谈。
翠麓青林吞欲尽，恶风白浪战方酣。
江翻龟窟连云泽，雷挟龙腥起雪潭。
从此年丰真少事。
炷香终日坐蒲龛。
句
袁抗（宋代）

压江揖翠镇庚方，一带蓝光属豫章。
和曾谹父见寄二首
曹勋（宋代）

小庵云雨上，朝槛俯晴雷。
客子得幽胜，道人时往来。
闲情聊自喜，昔事只堪哀。
冲墙从兹老，何能叙玉台。
三江口望京阙
张羽（明代）

凋年赴陵邑，稚景怀京阙。
引领枿鹊观，言旋桃李月。
绿芜满芳甸，青山丽佳节。
沙气已含春，柳意方辞雪。
征夫虽迩近，同心仍阻绝。
逃空庶无遗，赏胜聊自悦。
吾其和天倪，将从庄生说。
上平西
刘处玄（宋代）

到仙园，松筠翠，牡丹红。乐清欢、几个人同。且忘世梦，转头万事一场空。

月圆月缺如忧喜，悟爱心慵。

真闲好，得闲趣，通闲妙，觉闲通。运卦爻、识祖明宗。

许君庞氏，了然先到碧霄中。诸公依此崇真道，蓬岛相逢。
如梦令
沈瀛（宋代）

才听笛声三弄。关捩一时都动。收拾去来休，三脚驴儿相送。珍重。珍重。归去好生做梦。
送挽监簿游子正诗 其一
度正（宋代）

早年驰伟誉，晚岁奋奇才。奔走千官冗，经纶万虑开。

忠谋扶日上，切谏挽天回。大厦方如许，云何柱石摧。
大营驻黄庄违顾山六里。往来兵士，日有虏掠屡启主帅不止也。因感赋
周馨桂（清代）

民以食我兵，兵以卫我民。此事非两易，实由如一身。

孙策入江东，菜茄不动尘。吕蒙入荆州，一笠威必伸。

彼生割据时，勘乱尚假仁。煌煌圣明朝，湛恩如阳春。

边吏一不谨，遗害不可陈。特简爪牙士，来拯水火人。

尔亦由闾阎，升为貔虎臣。胡不念民苦，迅捷报枫宸。
留题王官谷
李釜（宋代）

司空唐达士，寂寞卧云岑。扰扰任群态，休休信此心。

泉声半山急，柳色旧庭深。彷佛登临处，遗踪一访寻。
和道彦至
党怀英（金朝）

山光凝黛水浮空，地僻偏宜叔夜慵。尚喜年登更冬暖，敢论人夜与天穷。

君方有志三重浪，我巳无心万里风。拟葺小园师老圃，绿畦春溜引连筒。
将近许市望见虎丘
杨万里（宋代）

许市人家远树前，虎丘山色夕阳边。
石桥分水入别港，茅屋垂杨仍钓船。
寒夜思友三首·其三
王勃（唐代）

朝朝翠山下，夜夜苍江曲。
复此遥相思，清尊湛芳绿。
行藏
陈普（宋代）

四时昼夜有成姿，用舍行藏亦易知。祭器无周应独抱，儒冠有越莫空资。

乱由径窦人皆笑，不出门庭鬼亦疑。千古常经川上水，莫将闲气动诗脾。
西畴寄月露
韩淲（宋代）

泉香月露堕吾前，梦绕西畴觅醉仙。凉入荷风吹柳雨，罢琴寻句听鸣蝉。
雹
邓肃（宋代）

黑云压山山欲颓，阿香推车震不开。
广寒宫中珠径雨，狂风倾下九天来。
高堂砰轰倒四壁，万瓦飞空如转石。
灯火青荧不敢明，世间谁有胆三尺。
年来蠢动敢争豪，鳅鳝起舞狐狸嗥。
一振天威百怪息，夜半云收北极高。
挽宣教郎新差通判废元府王琮
陈起（宋代）

前月相过了无恙，小窗画卷手亲开。
不知翁作仙游去，忽见儿封圹记来。
寂寂芸居香不断，恓恓公坞韵堪哀。
客中为洒秋风泪，尚想吟魂绕夜台。
陈右司挽诗
姜特立（宋代）

麟经绝学冠名儒，科甲巍峨压隽途。两作星郎归省户，五持玉隽佩州符。

义仓睦族前贤少，犹子推恩举世无。忝窃亲邻违一奠，不堪老涕落寒须。
宣徽王公太乙宫使还洛二首 其二
刘挚（宋代）

位并枢庭今四贵，官升太尉古三公。寿眉仙骨风尘外，琳馆真都禄隐中。

治第颇闻齐绿野，放心宁遂伴冥鸿。满怀霖雨功犹未，勉起行看谢傅东。
题画
吴嵩梁（清代）

遥山开晚晴，空翠来未已。一鸟步斜阳，自饮寒江水。
七儿应复同客饮樱桃园摘新归以遗亲用其诗韵识所感 其一
牟巘（宋代）

闻汝相随入翠微，归时晚色已凄迷。樱桃为喜筠笼重，燕子休凄茅屋低。

我老恐妨儿辈乐，新诗欲继古人题。年高自觉摧颓甚，送客何凄过虎溪。
寄渭清远记室
张雨（元代）

大石坠腰勤苦行，此生深愧老卢能。雨留涧下三板水，苔卧窗间七尺藤。

清壑钟传晨放梵，云门诗到夜挑灯。凭君试问龙河隐，政在钟山第几层。
思平闻惊书怀
陈圭（明代）

忧国愿时平，思乡爱短程。麻衣霜后薄，烽火夜深明。

蓐食催宵发，山行趁晓晴。春晖常在目，寸草若为情。
寄黄簿
王十朋（宋代）

六一移书责司谏，聱隅闻命避徂徕。兹风不作已久矣，吾子所徂何壮哉。

在列诸公颜有愧，附炎群小胆应摧。要须终始全名节，莫遣心随利禄回。
偈颂二十首
释如珙（宋代）

触目尽是清净地，清净地上无佛住。
赵州教人急走过，狸奴倒上菩提树。
寄文鉴大士
梅尧臣（宋代）

读书夜寂冷无火，卷卷逐成摇膝吟。
始忆高僧将偈去，安知古膝托云深。
寒堂正睡远钟发，野鸟乱鸣残月沉。
明日呼儿整篮轝，欲烦重过小溪阴。
虚谷志归十首 其五
方回（元代）

园林百种花，更著竹交加。径别君臣药，畦连子母瓜。

老夫元是我，长息最怜他。拟卖严州宅，归来共一家。
晚步池上
张镃（宋代）

藤杖徐穿竹径凉，地宽那更水云乡。
山明屋背髻鬟耸，蝉奏树头丝吹长。
蓑笠钓船家自有，轩裳朝路梦俱忘。
英雄本志今朝得，十亩香荷著醉狂。
山东方伯李西谷年丈邀饮豹突泉
李时行（明代）

泺水亭前共濯缨，美人开宴洽高情。齐翻玉蝀池中见，倒捲银河地底生。

雪色隔帘含树色，涛声绕槛杂歌声。坐来自觉消烦暑，閒向冰壶待月明。
给假东归留别子未
赵善庆（元代）

抱病人偏忆故园，东归萧索不堪论。张融陆处宁非屋，贾岛穷居尚有村。

击筑悲歌醉燕市，敝裘羸马出都门。两年诗酒留连地，回首茫茫欲断魂。
太寥歌
张志和（唐代）

化元灵哉，碧虚清哉，红霞明哉。
冥哉茫哉，惟化之工无疆哉。
句
石延年（宋代）

震出坤柔变，干成太极虚。
烂柯山二首
释怀古（宋代）

王质烂柯事，传闻不在疑。
百年容易客，一局等间棋。
此著有谁见，无言祇自知。
石桥南畔路，依旧日斜晖。
催妆诗六首 其三
王彦泓（明代）

说嫁心惊尽日痴，尊前玉箸镇双垂。不知夫婿尤怜惜，却忆娇嗔阿母时。
题少潜兄得闲
楼钥（宋代）

亭下水吞空，轻舟处处通。
闲情谁得似，逸兴更何穷。
诗社率相过，醉乡时一中。
我家元不远，只在小桥东。
五月初作
陆游（宋代）

邻舍舂新麦，家人拾晚蚕。
推移逢夏五，赋与叹朝三。
遣日须棋局，忘忧赖酒甔。
幽居有高致，多取未为贪。
九日龙山饮
李白（唐代）

九日龙山饮，黄花笑逐臣。
醉看风落帽，舞爱月留人。
过沩山陪空印禅师夜话
释德洪（宋代）

浓翠湿衣三十里，渡溪知背几重云。忽惊宝构从空堕，便觉风光与世分。

夜久天香凝错莫，庭闲花雨自缤纷。他生曾伴安禅地，此夕楼钟复共闻。
丛翠亭记
欧阳修（宋代）

九州皆有名山以为镇，而洛阳天下中，周营汉都，自古常以王者制度临四方，宜其山川之势雄深伟丽，以壮万邦之所瞻。由都城而南以东，山之近者，阙塞、万安、轘辕、缑氏以连嵩少，首尾盘屈逾百里。从城中因高以望之，众山逶迤，或见或否，惟嵩最远而最独出，其崭岩耸秀，拔立诸峰上而不可掩蔽。盖其名在祀典，与四岳具备，天子巡狩望祭，其秩甚尊，则其高大殊杰当然。城中可望而见者，若巡检署之居洛北者为尤高。巡检使内殿崇班李君，始入其署，即相其西南隅而增筑之，治亭于上。敞其南北向以望焉，见山之连者、峰者、岫者，络绎相互，卑相附，高相摩，亭然起，崒然止，来而向，去而背，倾崖怪壑，若奔若蹲，若斗若倚，世所传嵩阳三十六峰者，皆可以坐而数之。因取其苍翠丛列之状，遂以“丛翠”名其亭。亭成，李君与宾客以酒食登而落之，其古所谓居高明而远眺望者欤!既而欲记其始造之岁月，因求修辞而刻之云。
巷门歌
袁宏道（明代）

猫竹为墙杉作城，白日赤丸盗公行。官军防禦无计策，逐户排问乎土兵。

卫尉呵持急如虎，老弱十家充一伍。本是市上佣工儿，身无尺籍在官府。

东家黄金高于天，食指盈千皆少年。朝朝门前科子母，何曾饶得半文钱。

富见积财贫儿守，父老吞声叹未有。
逢旧
白居易（唐代）

久别偶相逢，俱疑是梦中。即今欢乐事，放醆又成空。
书事寄万年厉员外
刘得仁（唐代）

帝城皆剧县，令尹美居东。遂拜赵张下，暂离星象中。

拥归从北阙，送上动南宫。紫禁黄山绕，沧溟素浐通。

封疆亲日月，邑里出王公。赋税充天府，歌谣入圣聪。

土膏寒麦覆，人海昼尘蒙。廨宇松连翠，朝街火散红。

文场新桂茂，粉署旧兰崇。留客挥盈爵，抽毫咏早鸿。

前驺潘岳贵，故里邵平穷。劝隐莲峰久，期耕树谷同。

凫飞将去叶，剑气尚埋丰。何必华阴土，方垂拂拭功。
寿母生朝四首
项安世（宋代）

儿孙遥指菊花辰，自讼庵中庆诞人。
也向此旬同此日，八千秋对八千春。
涵碧亭八咏 其五 荷塘晓色
程敏政（明代）

池亭踏露入，冉冉闻幽香。方塘水如镜，照见芙蓉妆。
送王大卿致政归江陵
王安石（宋代）

九卿初命亚三司，朝吏相瞻得老师。
南阙便还新印绶，东舟只载旧书诗。
汉庭饯客无佳句，越水归装有富赀。
回首千年见疏范，共疑今事胜当时。
送禅照大师四首 其四
周行己（宋代）

脱却多年破草鞋，脚根步步踏如来。昔人根钝真堪笑，直待血流方始回。
宿香盖院
郭印（宋代）

溪横门半掩，日暮客来过。
翠竹庵前密，青山阁上多。
景宜閒里觅，诗向醉中哦。
回首风尘满，明朝事若何。
金刚随机无尽颂·能净业障分第十六
释印肃（宋代）

信知先世业，沦苦於尘劫。
今日受持经，我相渐休歇。
次韵奉和蒙著太尉澹山见示长句
钱伯言（宋代）

澹岩宛在进江滨，多少篇章刻翠珉。闻道凤凰将九子，恰逢花木正中春。

杖游岂为知名久，历览悬知啸侣频。林外鸟声应报客，溪头梅子已生人。

茅茨信我无三顾，物象因君遂一新。试共携筇采灵草，幽岚何必与天邻。
和刘守韵
吴儆（宋代）

使君元是一高僧，宿昔诗成自不禁。
便合元刘论伯仲，岂同郊不费呻吟。
浮云出岫本无意，立雪齐腰谩觅心。
扫洒烟尘须博大，看看九虎下纶音。
清庙
佚名（先秦）

於穆清庙，肃雝显相。
济济多士，秉文之德。
对越在天，骏奔走在庙。
不显不承，无射于人斯！
岁寒杂咏
钱时（宋代）

笋入栏干曲透茅，青琅玕脱紫文苞。
晚来拆草验生意，一夜能添二尺高。
雪后用东坡书北台壁诗韵二首 其二
刘天谊（清代）

题诗难运笔毫纤，转怯贫家户未严。质幻谩思调作饼，味甘可许赋为盐。

飞来纷扑争投罅，晴后郎当尽挂檐。应胜惠山泉水洁，且烹积素试毛尖。
送惠懃上人
梅尧臣（宋代）

遽告我行何所之，东南尔土尔自知。
山水佛事不暇说，去何速兮来何为。
公卿贵人见尔喜，为尔买屋丐尔资。
王城幸可乐岁月，野鹤终是思陂池。
去去云霞不容侣，却应来此如前时。
夏日独直，寄萧侍御
白居易（唐代）

宪台文法地，翰林清切司。鹰猜课野鹤，骥德责山麋。

课责虽不同，同归非所宜。是以方寸内，忽忽暗相思。

夏日独上直，日长何所为。澹然无他念，虚静是吾师。

形委有事牵，心与无事期。中臆一以旷，外累都若遗。

地贵身不觉，意闲境来随。但对松与竹，如在山中时。

情性聊自适，吟咏偶成诗。此意非夫子，馀人多不知。
颖公遗碧霄峰茗
梅尧臣（宋代）

到山春已晚，何更有新茶。
峰顶应多雨，天寒始发芽。
采时林狖静，蒸处石泉嘉。
持作衣囊秘，分来五柳家。
重过福兴院 其一
吕南公（宋代）

重过山寺借床眠，屈指前游已七年。文字转工身转困，被僧相问却悽然。
同何元立蔡肩吾至东丁院汲泉煮茶
陆游（宋代）

一州佳处尽裴回，惟有东丁院未来。
身是江南老桑苎，诸君小住共茶杯。
和伯辉去岁所寄兼怀曾君锡左司
韩淲（宋代）

山扃竹林居，神情为之凝。泉仙墨妙挥，特令人眼明。

是岂有心哉，亦匪不平鸣。其仙今如何，帝所振金声。

枕曲刘伯伦，漱石孙子荆。既言委陆沉，颇谓乃峥嵘。

放身尝一游，面势既经营。极知天下士，不但同年生。

襟期两嘉尚，岁月有馀情。我亦老宾客，祇欲身中清。

槁项秃发矣，空吟泽畔行。
秋兴
陆游（宋代）

八十仍当过二时，加餐安寝岂前知。
晨梳脱发虽无数，社瓮新前已有期。
偶为买花经废圃，时因蹋藕下清池。
尚余一事终关念，安得儿孙少别离。
壬辰1832春捧檄来澎随同芸皋观察查办抚恤蒙赐书画联扇赋诗申谢 其一
施模（清代）

福星载道海壖东，千里欣乘破浪风。
地报偏灾移建节，士逢元礼仰宗工。
种桑有术忠宣相，放赈因时富郑公。
陋习革除施化导，从兹澎岛庆年丰。
青玉案
倪翼周（宋代）

熙春堂下花无数。红紫映、桃溪路。蝶往蜂来知几许。翠筠亭外，绿阳堤畔，时听娇莺语。

绮筵罗列开樽俎。况总是、神仙侣。竞举笙歌持玉醑。介公眉寿，年年此日，常与花为主。
神功圣德诗一十五首 其六 踰偏岭
杨荣（明代）

天边绝岭势岧峣，玉削芙蓉入望遥。风动鸾旂迎瑞日，云随凤驾度晴霄。

石林晓霁千峰秀，塞草秋深万马骄。此处登高成壮览，华夷共仰圣明朝。
病中贾大夫相访因游中宫僧舍二首
苏辙（宋代）

江城寒气入肌肤，得告归来强自扶。
五马独能寻杜老，一床深愧致文殊。
体虚正觉身如幻，谈剧能令病自无。
明日出门还扰扰，年来真畏酒家垆。
东邻修竹野僧家，乱柳枯桑一径斜。
逐客惯曾迂短策，使君何事驻高牙。
萧条已似连村坞，邂逅应容设晚茶。
惭愧病夫无气力，隔墙空听吏兵哗。
东山草堂四首为刘大司马作
何孟春（明代）

唐朝绿野相，宋代独乐公。起居候夷狄，姓氏传儿童。

古人不可作，谁是间世雄。我公后其人，德业正尔同。

来为下览凤，去若冥飞鸿。完名归造物，一节见始终。

区区汉两疏，图画未足工。东山在何许，亦在东门东。
静吟
史弥宁（宋代）

居官役役簿书间，及到家山困往还。
若欲静吟无俗累，算来却是客中闲。
长门
佚名（唐代）

怅望黄金屋，恩衰似越逃。花生针眼刺，月送剪肠刀。

地近欢娱远，天低雨露高。时看回辇处，泪脸湿夭桃。
【南吕】玉交枝
乔吉（元代）

闲适二曲
山间林下，有草舍蓬窗幽雅。苍松翠竹堪图画，近烟村三四家。飘飘好梦随落花，纷纷世味如嚼蜡。一任他苍头皓发，莫徒劳心猿意马。自种瓜，自采茶，炉内链丹砂。看一卷道德经，讲一会渔樵话，闭上槿树篱，醉卧在葫芦架，尽清闲自在煞。无灾无难，受用会桑榆日晚。英雄事业何时办，空熬煎两鬓斑。陈抟睡足西华山，文王不到磻溪岸。不是我心灰意懒，怎陪伴愚眉肉眼，雪满山，水绕滩，静爱野鸥闲。使见识偃月堂，受惊怕连云栈，想起来满面看，通身汗，惨煞人也蜀道难。
失题
青春空过，早两鬓秋霜渐多。运筹帷幄簪笔坐，费心如安乐窝，黄尘黑海万丈波，绿袍槐简千家货。算世人难蹬脱，脱这金枷玉锁。问小哥，你省么？拍手笑呵呵。穿袖衫调傀儡，搭套项推沉磨，我如今得空便都参破。得清闲才是我。溪山一派，接松径寒云绿苔。萧萧五柳疏篱寨，撒金钱菊正开，先生拂袖归去来。将军战马今何在？急跳出风波大海，作个烟霞逸客，翠竹斋、薛荔阶，强似五侯宅。这一条青穗条，傲煞你黄金带。再不著父母忧，再不还儿孙债。险也啊，拜将台！
题雪窦山妙高峰
郑清之（宋代）

陆地芳洲拥翠翘，巨灵穿石滚云涛。
搏空苍凤欲飞舞，奔海玉龙争怒号。
万象横陈坤轴富，一亭平挹月轮高。
独醒未觉孤清景，笑酌寒泉读楚骚。
魏京诗 其二十
刘敞（宋代）

翼翼之土，天子国之。穆穆原庙，圣人则之。
句
云隐（宋代）

刺分玉蛹堆盘脆，嚼破冰蚕饶齿凉。
绿宫袍里素中单，全身却作如来色。
夏日绝句
杨万里（宋代）

不但春妍夏亦佳，随缘花草是生涯。
鹿葱解插纤长柄，金凤仍开最小花。
花月吟效连珠体十一首·其三
唐寅（明代）

高台明月照花枝，对月看花有所思。
今夜月圆花好处，去年花病月昏时。
饮杯酬月浇花酒，做首评花咏月诗。
沉醉欲眠花月下，只愁花月笑人痴。
和彭秋宇四月所唐律
张埴（宋代）

冁声铁聚杯湖上，霍地金舂镜石前。凤至祗知成二老，龙眠不作可千年。

南楼暂阻诗同赋，东郭还存履未穿。一段江湖真活计，阿戎肯教第三联。
好事近·春色到酴醿
王之道（宋代）

春色到酴醿，人在酴醿花底。花扑尊罍香透，远胜烧沈水。一杯聊复对东风，为祝千千岁。作楫和羹事了，归去骑箕尾。
赠牟仲启存斋尚书之曾孙，献之提刑孙
方回（元代）

存斋尚书曾大父，勇退不肯登二府。
脱靴亭记斥巨阉，风节文章照千古。
雌甲偶同君乃祖，早衣绣衣持汉斧。
饮苕溪水二十年，杜门不出守环堵。
老眼青此名家孙，妙龄谨属寡语言。
试文合应进士格，貤泽宜沾任子恩。
时异数奇以艺隐，粉墨丹青穷讨论。
建章宫可一尺纸，刻画万户雕千门。
东坡先生万卷腹，颜筋柳骨寓枯木。
我尝窃评文与可，所写是诗不是竹。
后生可畏但勉旃，矧尔文献亦西蜀。
读书少着十年工，落笔定无一点俗。
紫阳山下虚谷翁，悬知万古皆虚空。
虚翁之心卧我谷，夜啸山月朝吟风。
请君为我画此意，三间茅屋深云中。
我诗或足传不朽，与君姓字俱无穷。
阴晦残春可惜二首
宋庠（宋代）

园林春去自无欢，宴幕经旬掩客盘。
雾野关河非意失，晓楼风雨不时寒。
空梁燕湿休矜舞，曲沼蛙鸣且为官。
嵩少归心堪怅望，紫芝赪桂老琼峦。
刘荆山过惟扬再谒贾秋壑
薛嵎（宋代）

扉屦践淮雪，故人师帅欢。灯前话畴昔，时事又艰难。

陪宴平山晓，寻梅古署寒。却归访泉石，珍重慰团栾。
送人从辟
李复（宋代）

秋风萧索塞云黄，白发青衫应辟章。
曾说穰侯常畏客，今观毛遂欲投囊。
雁门旧障云松尽，离石新城垅谷荒。
想有高谈开玉帐，尊前妍论洒珠光。
和渔具十绝
牟巘五（宋代）

轻圆兀其颠，不受暑雨厄。
时将篷外挂，旋转卷七泽。
杂曲歌辞 金殿乐
张祜（唐代）

入夜秋砧动，千声起四邻。不缘楼上月，应为陇头人。
夜宴曲
沈在廷（清代）

朱门甲第连云开，主人豪侈何雄哉。金钗十二拥燕赵，珠履三千夸邹枚。

日长不足继以夜，肴由鼎进酒倾罍。华镫四照张火伞，管弦迭奏鸣春雷。

方其得意逞雄肆，黄金挥洒飞尘埃。一食直兼十户富，一衣直费十锦材。

酒阑人散客归去，更严霜重月堕雾。乞儿觅食那可得，路侧城隅空叹息。
吴山堂
张舜民（宋代）

楚客对吴山，归心常自苦。
守土切须防，半夜俱飞去。
又赋
文天祥（宋代）

一病四十日，西风草木凉。
倚床腰见骨，览镜眼留眶。
倦策吟诗杖，频烧读易香。
夜深排果饵，乞巧大医王。
次韵陈机宜见赠
陆游（宋代）

邂逅今年得若人，翛然不染庾公尘。
思幽屈子歌山鬼，语妙陈王赋洛神。
初接笑谈忘老惫，熟观风度爱清真。
花时飞尽频行乐，莫学衰翁睡过春。
奉和边太守送还韵四首 其一
苏仲（明代）

老病京郎敌郡郎，故人相见酒杯长。此情此意谁知得，海阔云深共渺茫。
玉马
弘历（清代）

君子之方君子德，嗅人所攻圉人职。籋云逐电飞不翼，四蹄曲卧于焉息。

瑞占地产岂虚饰，即看天马徕西极，英英汗作桃花色。
法云秀禅师真赞
黄庭坚（宋代）

法云大士，天骨岩岩。
如来津梁，我实荷担。
手捉日月，断取庄严。
国土入此佛土，位置城南。
有目无目，疑圣疑凡。
击大雷霆，布洒甘露。
大圆镜中，慈悲威怒。
维此象法，依正法住。
後二百岁，亦莫予敢每。
谁为请主，世界主女。
神霄宫知宫陈应常邀乡人集道堂余不果往毛彦时有诗诸公皆和见率同作次韵一首
程俱（宋代）

南枝月明乌鹊飞，北风惊沙燕马嘶。倦游乃有故乡念，强学处士听朝鸡。

马蹄得得乌帽底，与日竞走东还西。安知神府在人境，晓雾十里飞香猊。

咄嗟似与化人遇，宫殿盘郁穷烟霏。瑛房蕊箧浩无极，当关九虎何由窥。

仙郎邀客自清旦，阒若岫户临江湄。向来同是烂柯客，石梁跨野长虹垂。

登晨未辨七盟盖，祈年欲采三华芝。授书忽作蕊珠吏，云篆岂特传盟威。

故人一笑共清景，常谈曲谨皆芟夷。而余煮饼北窗卧，正坐世网缠绵之。

枣瓜麟脯不同举，但见綵笔方交驰。萧然俯仰在环堵，穷巷偪仄仍喧卑。

高堂修竹寄遐想，况烹雪乳调清丝。径须暇日一寻胜，眼中尘袂空成帷。
古风四首 其三 月岩
史浩（宋代）

青山吐白玉，团栾光万顷。何时飞来峰，著此破昏暝。

料想清夜阑，主人深自领。安得招欢伯，三人成对影。
题嘉祥驿
卢渥（唐代）

交亲荣饯洛城空，秉钺戎装上将同。星使自天丹诏下，

雕鞍照地数程中。马嘶静谷声偏响，旆映晴山色更红。

到后定知人易化，满街棠树有遗风。
闲题家池，寄王屋张道士
白居易（唐代）

有石白磷磷，有水清潺潺。有叟头似雪，婆娑乎其间。

进不趋要头，退不入深山。深山太濩落，要头多险艰。

不如家池上，乐逸无忧患。有食适吾口，有酒酡吾颜。

恍惚游醉乡，希夷造玄关。五千言下悟，十二年来闲。

富者我不顾，贵者我不攀。唯有天坛子，时来一往还。
镜禅人欲归灵隐
董嗣杲（宋代）

袈裟裹定老禅翁，云隔家乡是几重，
两面庐山曾遍览，三生天竺会相逢。
摇凉竹箑收江羽，醒困茶瓯沦建龙。
午借客床寻偃息，不知身在紫霄峰。
陪王枢密饭坐间示新诗因次其韵
仲并（宋代）

相业兵韬材总堪，君王喜与阿戎谈。
枢机旋转斗垂北，殿阁邃戎风自南。
主圣端如乾用九，公归当待汉登三。
史家莫比唐房杜，大似商宗旧学甘。
送新婺州汪总领归歙
洪咨夔（宋代）

天骄运去如聩堤，横决燕涿流青齐。
斩午揭旗鼓扣并塞，被发青衽称遗黎。
脍肝山前走肉语，砍骨寨裹饥魂啼。
尽笼虎兕淮南北，期猎狐兔山东西。
常人喜功首例肯，智士察变眉先低。
危言不顾犯众忌，设难直欲开群迷。
近嗟唐祸兆回纥，远述晋乱基羌氐。
积薪未然不着手，曲突已验空噬脐。
贼帆方落射湖去，胡骑已闯滁山嘶。
正须筹幄坐月观，却卷郡绂寻黟溪。
带泥烧笋荐晨饷，踏雨剪韭供春虀。
心安便是上池药，眼净何用黄金篦，
眼净何用黄金篦。蜀公早尝着野服，
君实晚始持桓圭。方来事业推不去，
还踏晓鼓听朝鸡。穷边镣气贯矛戟，
严城酸风吹鼓鼙。化云相随不可得，
矫望玉宇横苍鷖。
偈颂一百零九首
释可湘（宋代）

老瞿昙，没碑记。
占慈氏机先，埋通天界至。
也须还我坐具地。
送半村厉元吉出尉乌程
谢枋得（宋代）

十二街头三尺雪，骏马健行如跛鳖。
生怀故人厉半村，拂袖前行何勇决。
叠山居士强欲吟，冻笔如椎砚欲裂。
京国青衫十载交，欲言不言情哽咽。
愿君勿作绕指柔，愿君勿作在鑛铁。
甘雨幽遐冤草甦，清风宇宙贪泉竭。
循良讵困圣明时，玉烛光华待调燮。
夜宿方广闻长老守荣化去敬夫感而赋诗因次其韵
朱熹（宋代）

拈椎竖拂事非真，用力端须日日新。只么虚空打筋斗，思君辜负百年身。
谢邵三十五郎博诗卷
晁说之（宋代）

我尝为历学，上元要极远。
上元有远迩，疏密出早晚。
顾惟尔大父，皇极探其本。
唐尧上百代，日月来衮衮。
因之知百索，孰可妄憎噂。
子前视我诗，与子论诗壶。
子诗既焕烂，我言得安稳。
为子极源流，无难如瓴建。
风雅辟大田，骚些助锄垦。
曹刘鲍谢辈，风雨得荐藨。
闲居既识陶，咏怀宜知阮。
不有鲍与谢，白也胡婉娩。
苟无阮与陶，苏州曷息偃。
上下曹刘来，少陵自益捐。
岂易少陵学，浪走徒多踠。
况复尔来人，不灶而市饭。
大儿夸苏豪，小儿争黄謇。
讵知韩柳先，学大忘赫烜。
余事五七言，朝鸾参暮鶠。
又如万仞姿，松岩绝兰畹。
念彼形似徒，涩舌吞枯菌。
何人分诗文，两队有鲂鳟。
子早知此病，我语出复返。
何以谢子勤，王道不可缓。
凛凛易春秋，南面俨龙衮。
礼书朝万邦，宝辂粲朱幰。
颜曾侍珪璋，荀孟陈干盾。
老谩怜骥枥，壮当勇虎圈。
明朝役高兴，蜀道横碧巘。
我实爱子才，语长情缱绻。
寄李简夫宫使五首
苏泂（宋代）

嘉言深味道之腴，启钥抽关许自如。
顾我但将行脚误，输君全得病工夫。
古意赠梁肃补阙
孟郊（唐代）

曲木忌日影，谗人畏贤明。自然照烛间，不受邪佞轻。

不有百炼火，孰知寸金精。金铅正同炉，愿分精与粗。
病间寄郡中文士
许浑（唐代）

卢橘含花处处香，老人依旧卧清漳。心同客舍惊秋早，

迹似僧斋厌夜长。风卷翠帘琴自响，露凝朱阁簟先凉。

明朝欲醉文中彦，犹觉吟声带越乡。
石公山试剑石
王鏊（明代）

悬崖峭壁立千尺，有洞虚明忽中坼。吴王宝剑乌能然，恐是巨灵神斧劈。
忻师介轩
周紫芝（宋代）

念我昔年少，刚介颇成癖。多钱嗤守虏，饱饭嘲谷伯。

有口能雌黄，反眼辄青白。阿奴恃火攻，未必出下策。

一笑当尊拳，仅得贷鸡肋。只今真老大，须髯已如戟。

折肱成良医，忤物知何益。要令空洞中，下视沧溟窄。

峣峣固难全，容容聊自适。知雌在守雄，外曲当内直。

此理吾已明，师独未之得。愿言戒覆车，聊用铭子壁。
虞美人（红遮）
杨泽民（宋代）

小池芳蕊初开遍。恰似新妆面。扁舟一叶过吴门。只向花间高卧、度朝昏。

浮萍点缀因风絮。更共鸳鸯语。花间有女恰如云。不惜一生常作、采花人。
景祐亲享太庙二首
真宗（宋代）

追养奉先，纳孝練主。
金奏凤鸣，开雎乐舞。
奠眼恭神，肥腯展俎。
积庆聪明，降景环宇。
和汉东先生韵六首
张埴（宋代）

青瓢归自沧海头，眇然天地飞一鸥。
今人来来古人去，我自认我山中楼。
因游东园奉寄交代张龙图
宋庠（宋代）

修篁绿水已成阴，秀柏凌霜尽直寻。
今日思人还爱树，岁寒颜色岁寒心。
题山水图
释行海（宋代）

烟动芦根出，天高雁点微。
溪林茅屋晚，遥认钓船归。
仙人谣次达道鉴录韵为一笑之戏
林弼（明代）

仙风吹云散琼香，玉轮轧露融素光。霓裳飞动金玲珰，一声惊起鸾凤翔。

芙蓉池上西风早，青鸟无音天窅窅。翠光浓入秋水寒，黛痕浅与春山老。

千年蟠桃几开落，三偷奈此小儿恶。綵丝未断尘俗缘，黄金空铸相思错。

君不见有虞帝子来潇湘，洞庭水绿梧山苍。泪痕有尽愁思长，向来斑竹多秋霜。
泥雪忆志康公度元老
周行己（宋代）

正月二日多雪寒，京师道路无日乾。巷南巷北一望隔，出门但见泥漫漫。

归来危坐官屋底，日饱太仓半升米。相思更觉行路难，蒙垢何当为一洗。
沁园春·第一江山
吴潜（宋代）

第一江山，无边境界，压四百州。正天低云冻，山寒木落，萧条楚塞，寂寞吴舟。白鸟孤飞，暮鸦群注，烟霭微茫锁戌楼。凭阑久。问匈奴未灭，底事菟裘。回头。祖敬何刘。曾解把功名谈笑收。算当时多少，英雄气概，到今惟有，废垅荒丘。梦里光阴，眼前风景，一片今愁共古愁。人间事，尽悠悠且且，莫莫休休。
鹅湖山
范端臣（宋代）

缭垣千尺秀峰环，台殿参差杳霭间。
更借西湖一千顷，为君题作小孤山。
兵部尚书赠司空侍中晏元献公輓词三首
胡宿（宋代）

储极元寮宠，公貂盛策班。
宁神依大騩，结冢近陉山。
鼓吹春风里，麒麟夕照间。
寄言川上水，何事不西还。
宁宗郊前朝献景灵宫二十四首
真宗（宋代）

维宋肖德，钦天顾右。
于皇道祖，丕釐灵祐。
葛藟殖繁，瓜{左瓜右失}孕茂。
克昌厥后，世世孝奏。
有怀聂尉 其五
白玉蟾（宋代）

剑浦犹残堠，螺江始问津。向来风浪恶，回首谢灵均。
除夜泊彭蠡湖遇大风雪
苏辙（宋代）

莫发鄡阳市，晓榜彭蠡口。微风吹人衣，雾绕庐山首。

舟人释篙笑，此是风伯候。杙舟未及深，飞沙忽狂走。

暗空转车毂，渌水起冈阜。众帆落高张，断缆已不救。

我舟旧如山，此日亦何有。老心畏波澜，归卧塞窗牖。

土囊一已发，万窍无不奏。初疑丘山裂，复恐蛟蜃斗。

鼓钟相轰豗，戈甲互磨叩。云霓黑旗展，林木万弩彀。

曳柴眩人心，振旅拥军后。或为羁雌吟，或作苍兕吼。

众音杂呼吸，异出殊圈臼。中宵变凝冽，飞霰集粉糅。

萧骚蓬响乾，晃荡窗光透。坚凝忽成积，澎湃殊未究。

纻缟铺前洲，琼瑰琢遥岫。山川莽同色，高下齐一覆。

渊深窜鱼鳖，野旷绝鸣鸲。孤舟四邻断，馀食数升糗。

寒齑仅盈盎，腊肉不满豆。敝裘拥衾眠，微火拾薪构。

可怜道路穷，坐使妻子诟。幽奇虽云极，岑寂顿未觏。

一年行将除，兹岁真浪受。朝来阴云剥，林表红日漏。

风棱恬已收，江练平不绉。两桨舞夷犹，连峰吐奇秀。

同行贺安稳，所识问癯瘦。惊馀空自怜，梦觉定真否。

春阳着城邑，屋瓦冻初溜。艰难当有偿，烂熳醉醇酎。
沅江李氏书堂
梅尧臣（宋代）

船从洞庭来，非贾即游宦。
宦贾事风樯，谁能乐清晏。
不如蓄书史，万古无与间，
上观尧舜仁，下览魏晋篡。
善恶彼既殊，智巧徒以辨。
君心於此得，用舍不自慢。
堂中罗高厨，户外望鸣雁。
菰菱可采掇，鱼鳖可钓汕。
卒岁身多余，世俗莫习惯。
闻雁
韦应物（唐代）

故园眇何处，归思方悠哉。
淮南秋雨夜，高斋闻雁来。
庚辛二月二十二日宿斋省中
卷刚中（宋代）

斋所深严客过难，逼人书债未须还。
檐遮暖日桃夭瘦，鸟踏风须竹影闲。
细细乳花新茗碗，霏霏香雾小炉山。
满庭斜日无公吏，祗似东阳田舍间。
偈颂一百一十七首
释绍昙（宋代）

监本祖庭花东西争擢秀。一等放清香，
不分新与旧。枝枝叶叶，
陡顿精神，妆点芝园劫外春。
临江仙·官样初黄过闰九
陈师道（宋代）

官样初黄过闰九。鲜妍时更宜寒。挽回人意不成阑。香罗堆叶寒，芳意著心单。过与後房歌舞手，轻盈喜色生颜。堕钗拥髻与垂鬟。欲知谁称面，遍插一枝看。
春日观南城同礼曹诸子三首 其二
王慎中（明代）

离宫往往像神仙，谁拟甘泉起汉年。复道横看连象纬，曲房深转贮云烟。

秾花齐发妆灵囿，杂树分荣荫御川。但觉观游皆出世，不知剑舄已升天。
拟玉水记方流诗
杨万里（宋代）

观水那无术，曾於往记求。
是间还韫玉，其外必方流。
缜栗渊潜还，英华气上浮。
清波皆中矩，宝祲直横秋。
金海芒相贯，璇源折以幽。
端如君子德，不病暗中投。
从驿次草堂复至东屯二首
杜甫（唐代）

峡内归田客，江边借马骑。非寻戴安道，似向习家池。

峡险风烟戴，天寒橘柚垂。筑场看敛积，一学楚人为。

短景难高卧，衰年强此身。山家蒸栗暖，野饭谢麋新。

世路知交薄，门庭畏客频。牧童斯在眼，田父实为邻。
扇子诗
李石（宋代）

君子军中万户侯，文章经史总兼收。
却将我辈毛锥子，夺取将军丈二矛。
闰冬初旬风雨作寒迨晴溪前花鸟喧妍温和可掬用韵赋诗候一二知己 其一
区元晋（明代）

城云漏日晓窗和，笑脱寻梅带雪蓑。拨瓮香浮新酒熟，倚门情恋故游多。

诗为鼓吹鸟为和，花作机丝蝶作梭。况是溪台晴可曝，身閒何处不宜歌。
好事近
韩淲（宋代）

黄发享颐期，兄弟此时宜告。见说对床夜雨，世间尘都扫。

青毡堂外瑞峰高，云气拂晴昊。老大中原人物，在江湖乡保。
西隐接待师立山主请
释原妙（宋代）

乌豆眼睛生铁面，直向孤峰顶上。将无米饭塞断天下衲子咽上，固是家常，因甚更教人参个一归何处。

吽，忆著江南三月天，马塍西畔春无数。
狎鸥亭同赏牡丹
韩琦（宋代）

东亭尝种广陵花，美艳新增出旧芽。小魏风标高洛品，大乔流徙得孙家。

丹砂缬妙深难染，白玉冠危莹绝瑕。肯与姚黄为近侍，亦须称后始无差。
自喻
王安石（宋代）

岸凉竹娟娟，水净菱帖帖。
虾摇浮游须，鱼鼓嬉戏鬣。
释杖聊一愒，褰裳如可涉。
自喻适志欤，翩然梦中蝶。
得远书
李昌符（唐代）

故人居谪宦，今日一书来。良久惊兼喜，殷勤卷更开。

瘴云沉去雁，江雨促新梅。满纸殊乡泪，非冤不可哀。
敬赠李方叔
周行己（宋代）

蛟龙吐云气，雾豹出文采。许颍有佳士，翰林风流在。

吾道固多艰，明时屡危殆。嘉谷生螟蝗，稊稗劳取采。

平生数万言，未料寒与馁。天生济世才，发挥必有待。

伯乐一顾重，岂不价百倍。展足造青云，会见绝四海。

顾我茅苇姿，谬欲渐兰茝。达人固多可，借誉饰驽猥。

丈夫一相知，胸中何磊磊。愿作南山松，青青期不改。

此事虽一时，风流激千载。
中山酒
许及之（宋代）

中山一醉百经旬，鲁酒千杯不醉人。莫怪近来风味薄，中山久已杂边尘。
题滕王阁图
王权（清代）

章江浩浩挟风走，江上栏杆碍星斗。水耶云耶相与深，笔势已吞彭蠡口。

主人披图催进觞，指点景物呼滕王。吴头楚尾几灵境，收入轩槛青茫茫。

昌黎作记子安序，鸿文杰阁争矞皇。我闻滕王纨绔耳，辇麻作缗冷人齿。

椎剥脂髓穷豪华，彩壁雕甍照江渚。王郎序宴多矜夸，杜老哦诗亦诬美。

竟托土木垂千秋，姓名长伴洪州水。吁嗟乎！当世荣，身后名，古来何事非幸成。

矧今烽火逼梅岭，腥风远扑南昌城。谁能鼓楫访名胜，且上文台飞巨觥。

手斟一盏荐西伯，酒阑更听松涛声。
句
李堪（宋代）

雨密丝桐润，潮平钓石沈。
寄崔万芳夔
皎然（唐代）

气杀高隼击，惜芳步寒林。风摇苍琅根，霜剪荍y9心。

归思忽眇眇，佳气亦沉沉。我身岂遐远，如隔湘汉深。

事迩智莫及，愿乖情不任。迟君忘言侣，一笑开吾襟。
水调歌头（约李潼川饮即席赋）
魏了翁（宋代）

昨夜严家集，是夕饮于严氏园，霜斗＿晴天。乾坤如许空阔，著我两人闲。醉帽三更月影，别袂一帘花气，语隽不知还。二十年间事，肝肺写明蠲。

记相逢，一似昨，两经年。风波闹处，推出心胆至今寒。也为故人饮酒，也念邦人怀旧，姑为驻征鞍。未忍作离语，留待月华圆。
七月二十八日蒲大受仲明举偶来会宿三首
郭印（宋代）

秋风今夕好，一笑偶然同。
时事艰难际，交情会合中。
青云浑作梦，白发也应公。
拟卜栖山计，应为邻舍翁。
题草亭诗意图
吴镇（元代）

依村构草亭，端方意匠宏。
林深禽鸟乐，尘远竹松清。
泉石供延赏，琴书悦性情。
何当谢凡近，任适慰平生。
杂感十首以野旷沙岸净天高秋月明为韵
陆游（宋代）

磨镜要使明，拭几要使净；奈何视吾心，不若几与镜？垢污倘未除，秋毫即为病。
吾曹亦圣徒，可不学颜孟？
和上官右史韵
释元肇（宋代）

虽然身世两相违，不以无为碍有为。偶被闲名难免俗，因将黄叶强题诗。

一年好是中秋节，万事能如采菊时。自古圣贤观出处，只今谁解帝王师。
古歌
佚名（两汉）

秋风萧萧愁杀人，
出亦愁，
入亦愁。
座中何人，
谁不怀忧。
令我白愁。
胡地多飚风，
树木何修修。
离家日趋远，
衣带日趋缓。
心思不能言，
肠中车轮转。
闽县令陈梦兆鱼乐轩
陈渊（宋代）

有乐宁尔忧，无忧乃至乐。观身见物理，鱼乐岂子各。

万生扰为见，安静即艮药。何以适其情，已定要无虐。

江湖与此池，等是泉未涸。周旋苟得所，是处觉宽绰。

君看濒海民，兹物困剽掠。纵横堕钩网，琐细入杯杓。

谁云沧海广，游泳渺无托。乃知尺泽间，所乐逾纵壑。

我家一亩宫，隙地不容凿。未能禁数罟，念此每怀怍。

陈公吏之师，养善息群恶。爱民以及鱼，退念此盘礴。

鱼亦喜公来，出没供笑谑。当年濠上游，天籁纷酬酢。

昭琴既不鼓，应问两俱错。贤哉郑国侨，一物心无著。

但信悠然语，未悟已投镬。悬知此鱼烹，不羡波间跃。

谁当较异同，我亦无今昨。
颜书四十韵
苏洵（宋代）

任君北方来，手出《邠州碑》。
为是鲁公写，遗我我不辞。
鲁公实豪杰，慷慨忠义姿。
忆在天宝末，变起渔阳师。
猛士不敢当，儒生横义旗。
感激数十郡，连衡斗羌夷。
新造势尚弱，胡马力未衰。
用兵竟不胜，叹息真数奇。
杲兄死常山，烈士泪满颐。
鲁公不死敌，天下皆熙熙。
奈何不爱死，再使踏鲸鳍？公固不畏死，吾实悲当时。
缅邈念高谊，惜哉我生迟。
近日见异说，不知作者谁。
云公本不死，此事亦已奇。
〈或云公尸解。
虽见杀，而实不死。
〉大抵天下心，人人属公思。
加以不死状，慰此苦叹悲。
我欲哭公墓，莽莽不可知。
爱其平生迹，往往或孑遗。
此字出公手，一见减叹咨。
使公不善书，笔墨纷讹痴。
思其平生事，岂忍弃路岐？况此字颇怪，堂堂伟形仪。
骏极有深稳，骨老成支离。
点画乃应和，关连不相违。
有如一人身，鼻口耳目眉。
彼此异状貌，各自相结维。
离离天上星，分如不相持。
左右自缀会，或作斗与箕。
骨严体端重，安置无欹危。
篆鼎兀大腹，高屋无弱楣。
古器合尺度，法物应矩规。
想其始下笔，庄重不自卑。
虞柳岂不好，结束烦馽羁。
笔法未离俗，庸手尚敢窥。
自我见此字，得纸无所施。
一车会百木，斤斧所易为。
团团彼明月，欲画形终非。
谁知忠义心，余力尚及斯。
因此数幅纸，使我重叹嘻。
送曾季永赴道州永明尉三首 其一
赵蕃（宋代）

西昌阀阅推曾氏，夫子家居仍旧溪。我政结亭临水际，君行谁与共攀跻。
话甲申1884事有作
吕敦礼（清代）

飞来敌舰势汹汹，一战孙曹沪港封。
潮打鸡笼谁射弩，火明狮岭尽成烽。
西欧将士夷歌乐，北戒舆图浩劫逢。
话到廿年前淡水，刘琨坐镇失雍容。
赠方星翁
何梦桂（宋代）

忆别二十年，再见惊莽渺。
黔发上星霜，红颜化枯槁。
隔世或相逢，往事漫不考。
季子舌尚存，长卿心未老。
妙算出星躔，穷搜入冥窅。
病质愧衰迟，高论惊绝倒。
天地两地情，大化长浩浩。
逝者如川流，朝露溘春草。
行行重行行，贞名以为宝。
偈颂一百零九首 其六十四
释可湘（宋代）

江上山，山上寺。门对斗城开，东西分两序，总不得动著。

是法住法位，世间相常住。
读三国志二首 其二
刘昂（金朝）

泣汉遗黎血未乾，繁昌新筑受终坛。天球宝鼎私臧获，坎井拗终局凤鸾。

地易主宾穷赤壁，势成螳雀事乌丸。陈言衮衮令人厌，枉就输棋覆旧槃。
霜晨二首 其二
叶颙（元代）

琴榻对山城，僧钟半夜鸣。玉箫音调远，纸帐梦魂清。

霜重蟾光冷，山空鹤影惊。南枝芳信动，春色正关情。
秋夜
陆游（宋代）

秋色满江干，江枫已半丹。
身闲诗简淡，道胜梦轻安。
偃蹇怜腰折，清臞鄙面团。
何妨杵衣夜，又见岁将残。
慈姥望夫二矶
徐俯（宋代）

慈姥矶头秋雨声，望夫山下暮潮生。离鸾只说闺中事，舐犊谁知目下情。
春日东山正堂作
李建勋（唐代）

身闲赢得出，天气渐暄和。
蜀马登山稳，南朝古寺多。
早花微弄色，新酒欲生波。
从此唯行乐，闲愁奈我何。
满江红·喜遇重阳
宋江（宋代）

喜遇重阳，更佳酿今朝新熟。 见碧水丹山，黄芦苦竹。 头上尽教添白发，鬓边不可无黄菊。 愿樽前长叙弟兄情，如金玉。
统豺虎，御边幅，号令明，军威肃。 中心愿，平虏保民安国。日月常悬忠烈胆，风尘障却奸邪目。望天王降诏，早招安，心方足。
书斋独坐
郑清之（宋代）

避事宁违俗，端居悟及身。
颖泓供媵御，方册替亲宾。
室暗月阑入，庭空花自陈。
所安惟适耳，谁复辨秋春。
处州李使君改任遂州因寄赠
贾岛（唐代）

庭树几株阴入户，主人何在客闻蝉。钥开原上高楼锁，

瓶汲池闻古井泉。趁静野禽曾后到，休吟邻叟始安眠。

仙都山水谁能忆，西去风涛书满船。
倦学
刘兼（唐代）

乐广亡来冰镜稀，宓妃嫫母混妍媸。且于雾里藏玄豹，

休向窗中问碧鸡。百氏典坟空自苦，一堆萤雪竟谁知。

门前春色芳如画，好掩书斋任所之。
送程给事知越州
何正臣（宋代）

史君承诏出黄扉，急桨翩翩画鷁飞。
天上鹓鸾惊暂别，江边猿鹤喜频归。
列城将吏瞻戎节，夹道乡人看锦衣。
今古蓬莱足吟咏，更留风月待珠玑。
游春曲二首·其一
王涯（唐代）

万树江边杏，新开一夜风。
满园深浅色，照在绿波中。
拟田园乐
彭汝砺（宋代）

买田何须近郭，作屋却要依山。青松共我终始，白鸟随人往还。
和春雨韵
王洋（宋代）

客路元来促，春情本自长。
送愁谁纳款，遣癖又无方。
失性陪飘雪，凋颜自染霜。
吟君春雨句，萦拂为牵肠。
题荔庄别号
陈越（宋代）

红锦为云翠作山，球林珠树异人间。名区天与誇金谷，尤物谁将媚玉环。

沆瀣分香凝雪椀，烟霞有草驻朱颜。交梨火枣君休问，此是灵台一点丹。
次韵裴仲谋同年
黄庭坚（宋代）

交盖春风汝水边，客床相对卧僧毡。
舞阳去叶才百里，贱子与公皆少年。
白发齐生如有种，青山好去坐无钱。
烟沙篁竹江南岸，输与鸬鹚取次眠。
岁除閒居作二首 其一
欧大任（明代）

閒居岁已除，物役免纷逼。月穷会玄枵，昏中丽东壁。

偃仰一室内，乱帙理书籍。家无儋石储，乐分敢求益。

中馈进盘蔬，浊醪会亲昵。所欣怡母颜，馀者不足惜。

来日幸自多，去日岂复得。一觞且共持，笑语陶今夕。

山楹植幽兰，芳馨未云息。素志良独勤，冲襟稍能适。

人爵非所营，勖哉慎明德。
怀旧一首
周紫芝（宋代）

三月既晦，维暮之春。居我穷巷，门无杂宾。谁与晤语，千载一人。

歌此好言，以侑清樽。酌我春醪，载笑载欣。言念我友，在彼彭门。

江濆之别，于今三年。夐夐只影，祗复自怜。素书聿至，式慰我心。

蔚我嘉木，有莺在林。尚求其友，载好其音。人而不如，有怀其愔。

何当言归，昔盟是寻。眷此二老，实为兰金。
九日复口
洪咨夔（宋代）

凉边未放菊花斑，莫作重阳节物看。
就网买鱼风露重，推篷举酒水天宽。
箭头岁月离弦易，局面功名下着难。
惭愧竟陵江上叟，采菰捣黍鬓毛寒。
忆山送人五言七十八韵
苏洵（宋代）

少年喜奇迹，落拓鞍马间。
纵目视天下，爱此宇宙宽。
山川看不厌，浩然遂忘还。
岷峨最先见，睛光厌西川。
远望未及上，但爱青若鬟。
大雪冬没胫，夏秋多蛇蚖。
乘春乃敢去，葡匐攀孱颜。
有路不容足，左右号鹿猿。
阴崖雪如石，迫暖成高澜。
经日到绝顶，目眩手足颠。
自恐不得下，抚膺忽长叹。
坐定聊四顾，风色非人寰。
仰面嗫云霞，垂手抚百山。
临风弄襟袖，飘若风中仙。
朅来游荆渚，谈笑登峡船。
峡山无平冈，峡水多悍湍。
长风送轻帆，瞥过难详观。
其间最可爱，巫庙十数巅。
耸耸青玉干，折首不见端。
其余亦诡怪，土老崖石顽。
长江浑浑流，触啮不可拦。
苟非峡山壮，浩浩无隅边。
恐是造物意，特使险且坚。
江山两相值，后世无水患。
水行月余日，泊舟事征鞍。
烂漫走尘土，耳嚣目眵昏。
中路逢汉水，乱流爱清渊。
道逢尘土客，洗濯无瑕痕。
振鞭入京师，累岁不得官。
悠悠故乡念，中夜成惨然。
《五噫》不复留，驰车走镮辕。
自是识嵩岳，荡荡容貌尊。
不入众山列，体如镇中原。
几日至华下，秀色碧照天。
上下数十里，映睫青巑巑。
迤逦见终南，魁岸蟠长安。
一月看三岳，怀抱斗以骞。
渐渐大道尽，倚山栈夤缘。
下瞰不测溪，石齿交戈鋋。
虚阁怖马足，险崖摩吾肩。
左山右绝涧，中如一绳悭。
傲睨驻鞍辔，不忍驱以鞭。
累累斩绝峰，兀不相属联。
背出或逾峻，远骛如争先。
或时度冈岭，下马步险艰。
怪事看愈好，勤劬变清欢。
行行上剑阁，勉强踵不前。
矫首望故国，漫漫但青烟。
及下鹿头坂，始见平沙田。
归来顾妻子，壮抱难留连。
遂使十余载，此路常周旋。
又闻吴越中，山明水澄鲜。
百金买骏马，往意不自存。
投身入庐岳，首挹瀑布源。
飞下二千尺，强烈不可干。
余润散为雨，遍作山中寒。
次入二林寺，遂获高僧言。
问以绝胜境，导我同跻攀。
逾月不倦厌，岩谷行欲殚。
下山复南迈，不知已南虔。
五岭望可见，欲往苦不难。
便拟去登玩，因得窥群蛮。
此意竟不偿，归抱愁煎煎。
到家不再出，一顿俄十年。
昨闻庐山郡，太守雷君贤。
往求与识面，复见山郁蟠。
绝壁横三方，有类大破镮。
包裹五六州，倚之为长垣。
大抵蜀山峭，巉刻气不温。
不类嵩华背，气象多浓繁。
吴君颍川秀，六载为蜀官。
簿书苦为累，天鹤囚笼樊。
岷山青城县，峨眉亦南犍。
黎雅又可到，不见宜悒然。
有如烹脂牛，过眼不得餐。
始谓泛峡去，此约今又愆。
只有东北山，依然送归轩。
他山已不见，此可著意看。
白土寺
艾申（宋代）

正尔炎官火伞张，幅巾来此坐僧房。
个中岂是全无暑，毕竟心清身自凉。
青麻头
贾似道（宋代）

掺青皱翅紫麻头，肚白身肥牙似钩。
毛项花牙长腿脚，{左月右迷}鸡生相鬭三秋。
望岱
汪绎（清代）

矫首原从万仞论，千年汉畤上公尊。峥嵘直上疑无路，呼吸通天尚有门。

独立岩岩真气象，满前叠叠尽儿孙。闲云莫恋山头住，四海苍生正望恩。
论俗十二首
刘子翚（宋代）

未须葺吾庐，且复修吾仓。
求安当卜居，求饱当聚粮。
营生力有限，先此计颇长。
去年稻盈畦，避寇不得将。
新芽雨后白，卧穗不盈箱。
溪头廪与囷，累累已相望。
次韵尧民同年
彭汝砺（宋代）

飞雪鲙长鲸，浮蛆酦新酒。故人不我过，绝壁频回首。

北冈无断绝，参错纷燕豆。触目事斩新，怆怀治平旧。

龙飞第一榜，四百如兰友。劲气沮金石，高文烂星斗。

我衰也久矣，彫落几无有。未去真厚颜，欲归犹掣肘。

盘根发馀刃，想见敏捷手。江河被郛郭，云雾生户牖。

顾瞻良集易，叹息幽期后。兴到诗辄成，吾穷久钳口。
湖上早行
王同祖（宋代）

钱塘门外买湖船，雾气冲云水接天。
只有苏堤金线柳，半笼早日半笼烟。
题碧落洞
高卫（宋代）

翠窦连空跂可攀，飞仙时下五云端。
公车不暇频游此，今日才来可谓难。
杂兴四首 其三
李纲（宋代）

片帆随鸟翼，离恨满江乡。风细云衣薄，日斜波影光。

牧童寒哨笛，渔艇静鸣榔。景物正清绝，桑榆还夕阳。
晚寒
杨万里（宋代）

莫道今晨热，东风未得欺。
晚来作恶甚，寒似禁烟时。
约雨斜还整，吹花合且离。
不应如许峭，故故恼吾衰。
野兴十六首 其十三 漱流
邓云霄（明代）

岛外晴川练光，花底清流锦色。漱馀矶畔潺湲，洗尽胸中荆棘。
入直
刘奉世（宋代）

玉烛含辉望处遐，禁钟动后起雌鸦。
天高秘省云偏重，地迥琼林月半斜。
三古文章留大史，百年事业照东华。
时挥子墨随班马，芝检初分宰相麻。
黄白菊
史铸（宋代）

二色秋英并一根，金宜为友玉为昆。
相依笑向西风里，皓色须还中色尊。
十绝句呈章茂深安抚
陈造（宋代）

楚城巉绝控穷边，楚俗伤弓未帖然。
一自并州烦李勣，不闻贵买渡江船。
华林北涧诗
徐爰（南北朝）

总长潭兮括远源，下沈留兮起轻泉。回溪浚兮曲沼阻，冲波激兮濑浅浅。

贯九谷兮积灵芝，飞清寿兮洁澄连。
秘阁张丈简寂之篇韵高难继别赋五字以谢来贶
朱熹（宋代）

劳农会稽宅，息驾丹元乡。丹元不可见，翠壁空云房。

是时中春月，暄风发新阳。白水注幽壑，绿树敷崇冈。

俯听足怡悦，仰观共徜徉。班坐得瑶草，倾壶出琼浆。

长吟游仙诗，乱以招隐章。忽忽林景西，踌躇申慨慷。

坐上江海客，兀傲须眉苍。逸气迈霄汉，英词吐琳琅。

思与泉石胜，韵随笙鹤翔。追游不敢及，咏叹可能忘。
死交行
释善珍（宋代）

生交无百年，死交有千载。
百年追逐能几何，千载义魄犹相待。
死不知心，生交徒劳，
指天誓日儿女曹。羊角哀，
左伯桃，吁嗟此冢今蓬蒿。
小桃
刘敞（宋代）

鸣鸠唤雨天色变，迟日烘云花意催。一日出游三日醉，自知惭负小桃开。
刘忠武五诗帖赞
岳珂（宋代）

予表此诗，盖欲天下知将帅未尝无人。
夫岂必弧矢之弃而砚之亲。合之一，
歧之分。噫嘻斯藏，
何忝干文。
周氏小阁漫堂名之曰燕超
释居简（宋代）

蜂懒蜜脾香，将雏燕子忙。种萍翻尽絮，蕃稻浸成秧。

梅子雨初溽，蘋花风未凉。卯金天禄阁，芳墨浩淋浪。
谢虞司户锺乳粉
冯坦（宋代）

仙家仙药不易得，颇为鬼神所爱惜。
道人入山因采出，轻如鹅管如蝉翼。
多君用心穷药谱，能辩始兴最良处。
合入梁公药笼贮，世上伏苓多老芋。
酴醾
石懋（宋代）

不传人间玉奁粉，别有天上金炉烟。独清合作诸兰佩，深白未数杨花绵。

春风烂漫倚墙角，一月不复烧龙涎。
温陵吴氏瓠斋
余谦一（宋代）

诗记断壶秋半，易占硕果春先。
粒许中间种子，乾坤生意无边。
拟古
纳兰性德（清代）

予生未三十，忧愁居其半。
心事如落花，春风吹已断。
行当适远如，作记殊汗漫。
寒食青草多，薄暮烟冥冥。
山桃一夜红，茵箔随飘零。
愿餐玉红草，一醉不复醒。
谢南剑黄使君赠松纹剑
罗椅（宋代）

使君袖里玉渊虬，曾截蛮江江上流。
海立山摇三尺外，风盲雨上一时休。
民元不许佩牛犊，客政何刀弹蒯缑。
遮莫尘清便回使，青山犹赦郅支头。
代淮南王二首 其一
鲍照（南北朝）

淮南王。好长生。服食练气读仙经。琉璃药碗牙作盘。

金鼎玉匕经神丹。经神丹。戏紫房。紫房彩女弄明珰。

鸾歌凤舞断君肠。
十和
刘克庄（宋代）

一夫倡祸翕然随，白昼通都作崇奇。
割肉直将人餧虎，闻声能感烦求罴。
忽传先辈逢清雪，失喜衰翁有黑丝。
自古英材须乐育，谓予不信质先师。
和王令尹游园之作
舒邦佐（宋代）

官事何时了，偷忙得饷閒。
清风寒食里，飞絮落花间。
灵运池生草，渊明鞠见山。
诗来令细读，玉佩响珊珊。
云山隐君以平生诗草惠示辄有批评不谓我僭反辱谦爱诗以致谢
林大春（明代）

匡生善说诗，令人会解颐。顾予得佳句，聊尔赞微辞。

飘逸惊鸿举，疏慵愧豹窥。敢云斫匠手，一字足为师。
虞美人（赵文鼎生日）
辛弃疾（宋代）

翠屏罗幕遮前后。舞袖翻长寿。紫髯冠佩御炉香。看取明年归奉、万年觞。

今宵池上蟠桃席。咫尺长安日。宝烟飞焰万花浓。试看中间白鹤、驾仙风。
游月岩书二绝以纪其清 其一
赵虞臣（宋代）

兰著秋花分外奇，月岩清坐听枰棋。笑谭相与同心处，更近新凉八月时。
观华光长老仲仁墨梅
邹浩（宋代）

我从梅花海里来，惊此两枝堂上开。不由天降非地出，道人作么生栽培。

无缝塔子通一线，放光照醒陈根荄。玉蟾银汉雨初霁，半启琼室通瑶台。

香云漠漠护颜色，世眼欲睹诚难哉。不如取酒共春醉，一杯一杯复一杯。
挽黄岩赵郎中二首
刘克庄（宋代）

青衫昔作督邮时，赏鉴除公更有谁。
勘狱不嫌人守法，撰文常对众称奇。
筑台虚辱生前意，穿冢难酬地下知。
欲写哀思传挽者，身今戎服不能诗。
丙子岁三月十有二日游嵩山宿峻极中院时天气
李廌（宋代）

廛居倦喧卑，区中憎狭隘。
游目宇宙间，山河真砺带。
一啸万林端，呼风作天籁。
怀宗人仲容
魏野（宋代）

寻常念朋友，况复是宗人。
久别弹琴少，相思掷卦频。
旅游湘水远，家寄华山贫。
早晚重来此，园林又过春。
赋得越鸟巢南枝用枝字
顾炎武（明代）

微物生南国，深情系一枝。寒风群拉沓，落日羽差池。

绕树飞初急，寻柯宿转迟。悬冰惊趾滑，集霰怯巢危。

路入关河夜，思萦岭峤时。山川知夙性，天地识恩私。

向日心常在，随阳愿未亏。寄言幽谷友，勿负上林期。
定林寺夜起
钱塘（清代）

梦觉闻寒钟，起行向岩谷。草径露气深，流萤点修竹。

宿鸟栖忽惊，山泉断还续。余心怛无事，徙倚至明旭。
外舅查声山先生挽辞
沈元沧（清代）

夙有莼鲈志，秋风忆钓竿。地高投足险，恩重乞身难。

诗酒尘边废，林泉画里看。诵诗时叹羡，每在硕人宽。
跋赵宪唐率更千字文迹
刘宰（宋代）

草非草，真非真。
柳之骨，颜之筋，
欧张瘦硬可通神。众体备，
兼众美。莫臻兴嗣书，
无首亦无尾。当年好事人，
各欲徇所嗜。割载同至定，
得中固为喜。莫将俗眼看，
墨脱字已漫。当年宝匣中，
什袭几岁寒。祗今烟云披，
星斗尚阑干。麟角凤觜毋轻弃，
煎膠续弦端有冀。君不见四窗宝此不宝他，
固应落笔惊风雨，走龙蛇。
送梓宪巩彦辅中散二首 其二
冯山（宋代）

绣衣三峡始归来，孤迹青天道上回。牛马经年驰使檄，云霓终日望行台。

鹓鸿去势看千里，桃李遗芳占一栽。都邑群公如见问，漳滨衰病已难材。
偶行后圃成三绝
王炎（宋代）

园蔬入市不论钱，忍口休参玉版禅。
留得新梢过旧干，清风六月亦萧然。
梁三朝雅乐歌 需雅 一
沈约（南北朝）

实体平心待和味。
庶羞百品多为贵。
或鼎或鼒宣九沸。
楚桂胡盐芼芳卉。
加笾列俎雕且蔚。
一丛花（谢济倅宗室令郯送酒）
晁补之（宋代）

王孙眉宇凤凰雏。天与世情疏。扬州坐上琼花底，佩锦囊、曾忆奚奴。金盏醉挥，满身花影，红袖竞来扶。

十年一梦访林居。离缺重踟蹰。应怜肺病临邛客，寄洞庭、春色双壶。天气未佳，梅花正好，曾醉燕堂无。
书事
释智圆（宋代）

年过不惑便衰残，消息浮生万事闲。
惭愧眼前无俗物，举头终日见云山。
克圆上人
释祖钦（宋代）

克期取证，功行已圆。
湖南潭北，一月在天。
五峰深处，万象皎然。
相见不须抚背，痛与肋下三拳，
制风制颠。
颂古十九首
释慧晖（宋代）

枯木岩前烟嶂昏，羚羊挂角觅无门。
玉梭暗掷千峰外，一线虚通晓色分。
瓜迥迥，绝瘢痕，万古寒潭搅不浑。
正坐当堂金殿冷，回头尽是我儿孙。
菩萨蛮 将发吴门时庭际海棠盛开用香严词韵
陈维崧（清代）

年年惯作他乡客，今年怕与花离别。花也替侬愁，春江无尽头。

不如双粉蝶，镇日团花侧。花发唱骊歌，人归花若何。
朝阳穿破衲赞
释可湘（宋代）

寸铁在手，横穿竖穿。劄不入处，日轮升天。
浣溪沙
王璐卿（清代）

风落残红兰槛多。墙阴袅娜紫遛过。牡丹和露湿轻罗。

闲把鸳针穿蝶翅，戏抛绳拂引狸奴。昼长挨得绣功夫。
再次韵十首
陈造（宋代）

靖节瓶无粟，思归更命车。
慵垂督邮带，况袖子公书。
老我须闲适，尘缘得破除。
还应与鸥鹭，分占碧溪渔。
挽浙东李两山宣慰四首 其一
曹伯启（元代）

四年薄宦浙江东，一柱中流识钜公。不附权门曾速谤，孳孳扶植赖初终。
寓南昌僧舍
翁卷（宋代）

突兀禅宫何代余，闲同衲客听钟鱼。
身如野鹤栖无定，愁似顽藤拘不除。
旧隐定多新长竹，远交全乏近来书。
炉香碗茗晴窗睛，数轴楞伽屡展舒。
仙佛之孝十首·老子
林同（宋代）

子之於父母，毋以有其身。
老子玄虚祖，谆谆此语人。
送周谏议知襄阳
梅尧臣（宋代）

蔼蔼荆州几万家，竟持壶酒望高牙。
里儿尚唱铜鞮曲，耆旧争随画鹿车。
雄鸭绿头看汉水，肥鳊缩顶出渔查。
乡人应笑张平子，只有归田赋可夸。
乾道七年恭上太上皇帝太上皇后尊号十一首 其七 太傅奉太上皇帝册宝升殿用《圣安》。
郊庙朝会歌辞（宋代）

大哉尧乎，南向垂裳。君哉舜也，拜而奉觞。缫藉光华，鼓钟铿锵。

三事稽首，宋德无疆。
和段仲衡谯楼新军额二首
陈傅良（宋代）

寒消晴后雪，光转冻前风。
岁已宜麻麦，人犹厌芥菘。
楼头千里望，笔势万夫雄。
及此吾何力，天低露草丰。
投元郎中
贾岛（唐代）

心在潇湘归未期，卷中多是得名诗。高台聊望清秋色，

片水堪留白鹭鸶。省宿有时闻急雨，朝回尽日伴禅师。

旧文去岁曾将献，蒙与人来说始知。
蛱蝶二首
姜特立（宋代）

水上蜻蜓木上蝉，醯鸡飞舞瓮中天。
如何尔独多情思，结得千花百卉缘。
偶然作二首 其一
缪思勃（清代）

老来事事从他懒，写字赋诗不厌忙。自讶何因偏乐此，定因宿世一清狂。
舟中戏题二绝句
蔡文范（明代）

掷尽年华笑转萍，依依江树似平生。
莫嫌白发催人老，得破无明是数茎。
生查子 其二 款残红
杨慎（明代）

频移带眼空，只恁恹恹瘦。不见又思量，见了还依旧。

为问频相见，何似长相守。天生并头莲，好结同心藕。
同可用文甫孟文昌祖过连氏池亭观网鱼复酌丁氏别墅
刘崧（元代）

连家庭榭倚溪阴，七月林塘秋意深。已觉经时违眺望，独将暇意费追寻。

尊移别墅黄花近，网集寒潭翠荇沉。今夜酒醒山上月，可堪鸣角间清砧。
送黄宰之江陵
释元肇（宋代）

滑石桥寒玉万寻，到君游日正春深。诗人今拥油幢坐，曾听孤猿月下吟。
新庄早行
时式敷（清代）

村鸡唱店晓仍昏，草露沾鞋湿有痕。几点残星犹挂树，一弯斜月惭低村。

驮铃稍出清溪曲，牧笛时吹乱石根。转过竹篱横小彴，老翁花里已开门。
元旦枕上作
吴与弼（明代）

升沉荣悴信由天，莫以私心搅自然。人事尽时须委命，春风随处咏新年。
东湖汤饼后进翁展墓饮嵩山踏雨泳归在行相继
张埴（宋代）

溪桥三日雨轻过，归影苍凉雨奈何。
诗落邙山松柏后，相看有愧少陵多。
卜算子 画山水
许淑慧（清代）

落日晚山秋，枫叶稍稍响。行过溪桥不见人，白鸟冲烟上。

凉翠扑轻衫，独自闲来往。听到疏钟薄暮时，寂寞生遐想。
秋日怀九华旧居
杜荀鹤（唐代）

吾道在五字，吾身宁陆沈。凉生中夜雨，病起故山心。

烛共寒酸影，蛩添苦楚吟。何当遂归去，一径入松林。
莺啼序 雨中送春，用吴梦窗韵
顾太清（清代）

三春又轻过了，叹韶华似水。画阑外、几树飞花，可怜剩有残蕊。

便是果成时已过，飘零艳色随风坠。听娇莺声细。

凄凄似有愁思。

天也无情，迅如过羽，宿雕梁燕子。尚能记、当日双栖，故巢收拾又至。

暗窥人、新愁旧恨，泻珠泪、偷弹纤指。怕匆匆，花与春归，又生凉意。

陈踪旧迹，闷闷愁愁，尽酿成梦寐。吹柳絮、绿绵不定，淡霭微雨，扫尽残红，落花如泪。

岂因病酒，愁宽梦窄，谁能怜取新来瘦，试春衣、顿觉身憔悴。

娇香易减，翩翩蛱蝶探芳，往来海棠阴里。

阶前绿满，琐琐游蜂，也惜红慕翠。怅昔日花间游憩。

览胜登临，拾蕊拈花，不堪题起。萍飘浪泊，难追欢事。

东风门巷春已去，恋余香，空向阑干倚。如今检点新词，为饯花魂，泪盈素纸。
海棠
楼钥（宋代）

海棠昨日始萌芽，一夜惊雷发万葩。
老眼恍然何所得，凌云庵外见桃花。
波光亭赋
陈造（宋代）

汾王后身金阜老仙笑谭功名师友，简编手神丹而活国。身长城之护边，虎节所临犊佩已捐，兴仆振蛊前古所传。有亭屹立城闉，右偏插深池之清泚，凌苍霭而高骞。面势之孤危，檐荣之纚连，在公之设，张经昼才太仓之稊米，已度越于后前。想旌纛之每临，宛笙鹤之云軿，宾从嫭姱，笑歌婵娟。扫亡国之淫哇，奏新唱之清妍，泛淑景之香红。镜靓妆于明蠲，接䆉稏于畦畴，眩缟洁于山川。春秋冬夏信非我有，而我乐与之周旋佳月上兮闯冰奁，微风动兮媚漪涟。抚物而得应世之心，若池月之湛寂，纬武而有经。文之用如风漪之自然，推此用之跻世，五三轶勋，四七将俯，拾而需旃，是犹衡气机也耶。世识之规恢之后，吾得之拱默之，先彼不知者，方以吾为亿中，而或者以予为知言。
秋夕感怀
孔武仲（宋代）

秋空雨过一掀帘，万象森森夜气严。
皓露滴人珠满袖，金风吹气鉴开奁。
荒阶蟋蟀动相感，大海虬龙方退潜。
物理穷通何足叹，试开阊阖问洪织。
田园 其六
徐瑞（宋代）

连筒通稻渠，分溉五亩园。桑麻日青青，畦蔬亦已繁。

晨兴荷锄出，日入荷锄还。所乐固有在，辛苦不足言。

邻翁笑相劳，子乃不惮烦。
邺北旅中怀友人
寇准（宋代）

浮世多尘事，悠悠难定期。
梦阑怀远夜，秋尽望乡时。
道在应无闷，风浇自业诗。
何当归钓渚，搘肘一沉思。
神农冢在茶陵舜冢在道途中行人指似焉
曾丰（宋代）

康乐神农冢，苍梧大舜邱。
望望千许里，表表万斯秋。
御祝书名谨，皇家祀典优。
行人相指似，若或见松楸。
赠赵奉议
陈师道（宋代）

为惠不必广，但问与者谁。
受施何用多，名义以为资。
平生师友何，四海参寥师。
一穷无四壁，百代有千诗。
再逐越淮江，三年鲁中归。
初无赞公色，不异净名衣。
才如得风鷁，已复触藩羝。
路贫谁肯怜，语妙君所知。
我往立谈何，欻若白受缁。
乃知仁者听，不待辛苦词。
赵侯名教士，劲气喷长蜺。
论吐天下公，而合吾所知。
明窗弄文墨，妍语含英姿，
要与识者论，且避群儿痴。
旧好无新功，终年此交绥。
未须坚百战，当即建降旗。
置酒寿阳楼呈主公龙图二首 其二
郭祥正（宋代）

置酒南楼瞰夕阳，逶迤淮影转城傍。画残数幅山川旧，棋散一枰洲渚荒。

细柳倚风相并舞，飞梅着地不成妆。坐中佳句谁先就，我欲窥公倒智囊。
戒饮
仇远（元代）

腹无贮酒肠，小饮辄大醉。醉馀嗽即作，痰唾连涕泗。

酒亦有何好，上策当自治。无钱赊不来，不饮特易事。

何如饭疏食，饱矣曲肱睡。莫笑我独醒，中有至乐地。
汴京纪事二十首 其六
刘子翚（宋代）

内苑珍林蔚绛霄，围城不复禁刍荛。
舳舻岁岁衔清汴，才足都人几炬烧。
和颜长官百咏·边庭
朱继芳（宋代）

苍苔白骨满黄沙，马汗成冰带雪花。
夜夜鞘中长铗吼，教人不得梦还家。
次和定甫台长病起韵 其四
赵树吉（清代）

论史存微尚，临池爱独居。香多黏药裹，声疾过帷车。

心事江湖远，诗篇战伐余。却怜河上叟，鞅掌久无书。
新晴梅花可爱欲招明远少稷冻醪未熟
韩元吉（宋代）

痴儿了事不能閒，犹喜骚人共往还。
岁晚真成废书只，雪晴那往负江山。
多情春与梅花厚，一醉天于我辈悭。
賸作新诗催酒熟，曲池冰断水潺潺。